《谢朱汀守惠古风》
宋代·包恢

民何业於盐，由生在水国。
因之利其利，资生本无责。
未能损与之，尽绝岂为得。
后世与古异，以此命为脉。
如宽之一分，不禁之太迫。
上下亦相安，何至遽相阨。
柰何笼之尽，一线路亦尘。
乘以风气恶，遂至大作慝。
舟聚至数十，众聚动数百。
杀越人於货，祸烈恣惨刻。
谁谓在王畿，有此凶焰赫。
深为腹心忧，非但股肱厄。
圣上欲并生，犹未忍诛谪。
欲如渤海郡，但以安作则。
中外多贤良，选及仆罔测。
岂非老不死，可以贼击贼。
初非欲胜之，化诱尽筹画。
顽冥终不回，不免出兵革。
犹非杀为威，止欲就擒获。
竟未始血刃，献囚不南馘。
精别分死生，不失我心测。
或不以事观，浮言肆虚嚇。
语阱险且危，闻者转相惑。
非望复非才，宜不见浮格。
成虎而铄金，莫辩只自默。
偶尔事倖成，不至大差忒。
免罪已逾分，何劳被恩泽。
感公成人美，古调鸣啧啧。
仆以瓦釜酬，自笑言哑哑。

作者简介：包恢（1182-1268），字宏父，一字道夫，号宏斋，宋建昌南城（今属江西）人。刑部尚书。以廉吏，政绩显著著称，同时他也是文学批评家。